‘Eskom-diewe’ op heterdaad betrapArgieffoto (Foto: SAPD/Facebook) Die Valke het saam met Eskom se veiligheidsafdeling ŉ Eskom-werknemer en drie uitgekontrakteerde skoonmakers by steenkoolstasies in Mpumalanga op heterdaad betrap toe hulle van die kragvoorsiener probeer steel het. Volgens adv. Karen Pillay, algemene bestuurder van Eskom se veiligheidsgroep, is ŉ werknemer van die Tutuka-steenkoolstasie ná ŉ interne ondersoek Maandag vasgetrek nadat hy glo tien vate vol hidrouliese olie ter waarde van ongeveer R800 000 uit ŉ stoorkamer probeer steel het. “Die man het in die landdroshof op Standerton verskyn en sal in aanhouding bly tot en met sy borgtogaansoek,” sê Pillay. “Van Eskom se kant sal ons seker maak die borgtogaansoek word teengestaan.” In ŉ afsonderlike voorval op dieselfde dag by die Matla-steenkoolstasie is drie uitgekontrakteerde skoonmakers vasgetrek toe hulle glo koberkabels wou steel. Hulle het probeer om die kabels in asblikke te versteek. “Die skoonmakers is met ŉ valkoog dopgehou en daar is op hulle toegeslaan net voordat hulle die asblikke met die kabels van die perseel kon verwyder.” Volgens Pillay kan Eskom nie mense in diens hou wat links en regs steel nie. “Ons sal hard werk om sulke individue en hul medepligtiges aan die pen te laat ry.” Pillay het ook die betrokke owerhede bedank vir hul ondersteuning en hulp in die saak.